*****

ΚΑΝΟΝΙΣΜΟΣ (ΕΟΚ) αριθ. 603/83 ΤΟΥ ΣΥΜΒΟΥΛΙΟΥ

της 14ης Μαρτίου 1983

περί της οργανώσεως δειγματοληπτικής έρευνας για το εργατικό δυναμικό την άνοιξη του 1983

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 213,

το σχέδιο κανονισμού που υποβλήθηκε από την Επιτροπή,

Εκτιμώντας:

ότι, για να επιτελέσει τα καθήκοντα που της έχουν ανατεθεί από τη συνθήκη, ιδίως στα άρθρα 2, 117, 118, 122 και 123, η Επιτροπή πρέπει να γνωρίζει την κατάσταση καθώς και την εξέλιξη της απασχολήσεως και της ανεργίας·

ότι οι διαθέσιμες στατιστικές πληροφορίες σε κάθε ένα από τα Κράτη μέλη δεν αποτελούν κατάλληλη βάση συγκρίσεως, ιδίως λόγω των διαφορών που υπάρχουν ανάμεσα στις νομοθεσίες, τις κανονιστικές διατάξεις και τη διοικητική πρακτική των Κρατών μελών, στις οποίες βασίζονται οι στατιστικές αυτές·

ότι, λόγω των σημαντικών μεταβολών που πραγματοποιούνται στον τομέα της απασχολήσεως και της ανεργίας, είναι αναγκαία η ύπαρξη στατιστικών στοιχείων που να επιτρέπουν βάσιμες συγκρίσεις μεταξύ των Κρατών μελών·

ότι η καλύτερη μέθοδος για να γνωρίσει κανείς το επίπεδο και τη διάρθρωση της απασχολήσεως και της ανεργίας συνίσταται στη διενέργεια εναρμονισμένων και συγχρονισμένων κοινοτικών δειγματοληπτικών ερευνών, για το εργατικό δυναμικό· ότι μόνο η ανανέωση, κατά το 1983, των ερευνών που έχουν ήδη διεξαχθεί το 1968, 1969, 1970, 1971, 1973, 1975, 1977, 1979 και 1981 επιτρέπει τη συλλογή των πληροφοριών αυτών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η Επιτροπή θα διενεργήσει, την άνοιξη του 1983, δειγματοληπτική έρευνα για το εργατικό δυναμικό στα νοικοκυριά σε κάθε Κράτος μέλος.

Άρθρο 2

Η έρευνα θα διεξαχθεί σε κάθε Κράτος μέλος, σε δείγμα νοικοκυριών εγκατεστημένων στο έδαφος των Κρατών μελών αυτών κατά το χρόνο της έρευνας. Οι πληροφορίες συλλέγονται για κάθε πρόσωπο που είναι μέλος νοικοκυριού που περιλαμβάνεται στο δείγμα.

Άρθρο 3

Το δείγμα περιλαμβάνει 60 000 ως 100 000 νοικοκυριά για την Ομοσπονδιακή Δημοκρατία της Γερμανίας, τη Γαλλία, την Ιταλία και το Ηνωμένο Βασιλείο, 30 000 ως 50 000 για το Βέλγιο, την Ελλάδα, τις Κάτω Χώρες και την Ιρλανδία, 30 000 ως 40 000 για τη Δανία, και περίπου 10 000 για το Λουξεμβούργο

Άρθρο 4

Η έρευνα αφορά:

α) τα ατομικά χαρακτηριστικά όλων των μελών των νοικοκυριών που ερωτώνται·

β) την επαγγελματική δραστηριότητα των προσώπων αυτών (θέση, κλάδος δραστηριότητας, ώρες εργασίας, κλπ.) κατά το χρόνο της έρευνας και ένα χρόνο πριν από αυτή·

γ) τις προσπάθειες για εξεύρεση εργασίας λαμβάνοντας υπόψη τη φύση της αναζητούμενης απασχολήσεως, τις συνθήκες και τη διάρκεια της αναζητήσεως·

δ) τη συμμετοχή σε μαθήματα τεχνικής κατάρτισης·

ε) την επαγγελματική εμπειρία των ανέργων, κατά την ενεργό ηλικία.

Άρθρο 5

Οι πληροφορίες συλλέγονται από τις στατιστικές υπηρεσίες των Κρατών μελών με βάση ερωτηματολόγιο που καταρτίζεται από την Επιτροπή σε συνεργασία με τις εν λόγω υπηρεσίες.

Η Επιτροπή καθορίζει, σε συνεργασία με τις υπηρεσίες αυτές, τις τεχνικές λεπτομέρειες της έρευνας. Καθορίζει επιπλέον, με τις ίδιες συνθήκες, τις ημερομηνίες ενάρξεως και λήξεως της έρευνας καθώς και τις προθεσμίες αποστολής των αποτελεσμάτων. Άρθρο 6

Οι στατιστικές υπηρεσίες των Κρατών μελών ελέγχουν τις απαντήσεις που έχουν συγκεντρώσει. Διαβιβάζουν, ανώνυμα, στην Επιτροπή τα αποτελέσματα της έρευνας σχετικά με κάθε πρόσωπο που έχει ερωτηθεί.

Άρθρο 7

Οι ατομικές πληροφορίες που παρέχονται στο πλαίσιο της έρευνας μπορούν να χρησιμοποιηθούν μόνο για στατιστικούς σκοπούς. Απαγορεύεται να χρησιμοποιηθούν για άλλους σκοπούς, ιδίως φορολογικούς, και να ανακοινωθούν σε τρίτα πρόσωπα.

Τα Κράτη μέλη λαμβάνουν τα κατάλληλα μέτρα:

α) προκειμένου να εξασφαλίσουν την ακρίβεια των πληροφοριών που ζητούνται και τη συγκέντρωσή τους στις καθορισμένες προθεσμίες·

β) ενάντια σε κάθε παράβαση της υποχρεώσεως να τηρηθεί το απόρρητο των συλλεγομένων πληροφοριών, σύμφωνα με το πρώτο εδάφιο.

Άρθρο 8

Τα Κράτη μέλη λαμβάνουν για την εκτέλεση της έρευνας ένα κατ' αποκοπή ποσό 3,84 ECU για κάθε ερωτώμενο νοικοκυριό. Το ποσό καταλογίζεται στις πιστώσεις που προβλέπονται για το σκοπό αυτό στον προϋπολογισμό των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 14 Μαρτίου 1983.

Για το Συμβούλιο

Ο Πρόεδρος

H.-W. LAUTENSCHLAGER